alexandrainst/scandi-wiki huggingface dataset:
Tom Ketil Krogstad

Tom Ketil Krogstad (født 25. november 1965 i Meråker) er en norsk forretningsdrivende innen erotikk. Han har vært sentral i driften av den omstridt sexklubben Club 4 i Trondheim. Han driver også butikken Club 4 Shop. På 1990-tallet drev han med salg og produksjons av spekemat og fiskemat. 

Krogstad er født i Meråker. Som fire-åring flyttet han sammen med moren og stefaren til Hitra. 

Han var politisk aktiv i ungdomårene på Hitra og var i en periode medlem av AUF. Siden var han med på å starte en upolitisk liste på og ble valgt inn i kommunestyret på midten av 1980-tallet. Han trakk seg ut av politikken etter noen få år.

Krogstad startet yrkeslivet rundt 1980 og arbeidet i starten hos Svein Tårnesvik i Grefsnesvågen som drev med sjømat og lakseoppdrett. Her var han i ti år. På 1990-tallet bodde han på Skatval der han drev en butikk som solgte spekemat og et cateringsselskap. På midten av 90-tallet startet han opp blant annet Royal Salmon som hovedaksjonær, sammen med noen sambygdinger. De kjøpte laks fra Midnor på Hitra som ble foredlet til røykalaks og speket laks i Trondheim. De ble norgemestere i røykalaks i to år, og utviklet merkevaren Pilegrimslaksen i samarbeid med Pilegrimskontoret i Oslo. I tillegg solgte han spekematprodukter og dro rundt på martna med både spekemat og laks. På slutten av 1990-tallet åpnet han restaurant på puben Lille London i Trondheim og omtrent på samme tid startet han den omstridte Club 4.

I 2003 ble Krogstad dømt for hallik-virksomhet, ulovlig skjenking og fremvisning av pornofilmer. Club 4 ble samtidig stengt. 

I ettertid utgav han en selvbiografi med hovedvekt på tiden i Club 4. Han gjenåpnet Club 4 i 2013.

Referanser

Eksterne lenker 
 Dagbladet: Sak om Krogstad hos Dagbladet.

Norske bedriftsledere
Prostitusjon i Norge
Seksualitet
Nordmenn dømt for lovbrudd
Personer fra Hitra kommune
Personer fra Meråker kommune
Gro Ann Uthaug

Gro Ann Uthaug (født 20. mai 1953) er en norsk skuespiller.

Utdannelse 
Uthaug er utdannet ved Mountview Theatre School (nå Mountview Academy of Theatre Arts) i London årene 1976–1979.

Karriere

Teater 
Hun var ansatt ved Riksteatret i tidsrommet 1980–1982, deretter ved Rogaland Teater i årene 1982–1984, og så Sogn og Fjordane Teater 1984–1993. For Sogn og Fjordane Teater spilte hun blant annet:

 Nora i Et dukkehjem av Henrik Ibsen
 Puck i En midtsommernattsdrøm
 Susan i Almisse for fallen engel av Alan Bennett

I hele 27 år (fra 1985 til 2011) hadde hun dessuten rollen som «Magrethe Prestefrille» i Songen ved det store djup (Kinnaspelet) av Rolf Losnegaard.  For Tema Teater har hun tolket kvinneskikkelser som Mary Wollstonecraft og Emily Dickinson, og ikke minst Camilla Collett i en forestilling som hadde premiere til Colletts 200-årsjubileum i 2013.

I 1993 etablerte hun sin egen teatergruppe Tema Teater, med base på Østre Toten i Oppland.

Undervisning 
Siden høsten 2003 har hun ledet musikal-linjen på Musikkfolkehøgskolen Viken i Gjøvik, der hun per 2022 fortsatt er ansatt.

Film 
Uthaug har spilt i den norske filmen Villhesten (1994), Varg Veum-filmen Bitre Blomster og flere kortfilmer.

Familie 
Gro Ann Uthaug er datter av billedhugger Jørleif Uthaug og søster til forfatteren Geir Uthaug.

Referanser

Eksterne lenker 
 

Norske skuespillere
Cheez Doodles

Cheez Doodles er en type snacks som produseres av OLW og distribueres av KiMs Norge. Begge selskapene er eid av det finske selskapet Scandinavian Snack Company (SSC), som igjen er eid av Orkla. Produktet kalles på norsk folkemunne for ostepop.

Ingredienser
Maismel, vegetabilsk olje, ostepulver (ost, gjærekstrakt*,fargestoff E160a/E160c) melkepulver, salt, stivelse, og druesukker. 

inneholder msg (monosodium glutamat)

Snacks
Ost
Tore O. Sandvik

Tore Onshuus Sandvik (født 31. august 1969 i Trondheim) er en norsk politiker (Ap) som har vært fylkesordfører i Trøndelag siden 2018. Han var også den siste fylkesordføreren i Sør-Trøndelag, før Sør-Trøndelag og Nord-Trøndelag ble slått sammen til nye Trøndelag fylke. På nasjonalt nivå har Sandvik gjennom mange år fått oppmerksomhet som en nær alliert av Trond Giske.

Biografi 
Sandvik er oppvokst på Kolstad i Trondheim. Etter avgangseksamen ved Heimdal videregående skole i 1988 studerte han ved NTNU 1988–1992. Han var strategidirektør i IT-selskapet Extend AS i Trondheim 2002–2003.

Sandvik meldte seg inn i AUF i 1987, og ble valgt til leder i AUF i Sør-Trøndelag i 1990. Deretter var han ungdomssekretær i LO i Sør-Trøndelag 1995–2000 og visepresident i ungdomsorganisasjonen til Den europeiske faglige samorganisasjon. Sandvik var statssekretær i Nærings- og handelsdepartementet 2000–2001. 

Han har vært medlem av Sør-Trøndelag fylkesting og fylkesutvalg siden 1999 og fylkesordfører siden 2003. Ved valgene i 2007, 2011 og 2015 har Arbeiderpartiets oppslutning ligget på rundt 40 % av stemmene i fylket. 

Som fylkesordfører har Sandvik særlig vært opptatt av regional næringspolitikk, og var blant initiativtagerne til et næringspolitisk regionssamarbeid med Kina og det bedriftsrettede programmet «Innflagging Trøndelag». Han har også arbeidet med å styrke samarbeidet mellom myndighetene og NTNU, SINTEF og næringsliv i Trøndelag. Han er tilhenger av å slå sammen Sør-Trøndelag, Nord-Trøndelag og Nordmøre til én administrativ region. Han er valgt til første fylkesordfører i det sammenslåtte Trøndelag.

I 2004 utgav Sandvik boken Et nytt nei sammen med partifellene Wegard Harsvik, Jo Stein Moen og Anne Marit Bjørnflaten.

Referanser

Eksterne lenker 
 
 
 
 

Fylkesordførere i Trøndelag
Fylkesordførere i Sør-Trøndelag
Statssekretærer fra Ap
Alumni fra NTNU
Norske fagforeningspersoner
Tillitsvalgte i AUF
Personer fra Trondheim kommune
Fylkesordførere fra Ap
Marianne Andersen

Marianne Andersen (født 27. mars 1980 i Drammen) er en norsk orienteringsløper. Hun representerer Kristiansand Orienteringsklubb. Tidligere har hun representert Fredrikstad Skiklubb, Konnerud Idrettslag, Nydalens Skiklub og NTNUI. Andersen løper for det norske landslaget og er verdensmester i stafett.

Karriere 
Marianne Andersen blir regnet som en av Norges beste kvinnelige orienteringsløpere gjennom mange år og har en rekke toppresultater i NM og i internasjonal sammenheng. I 2009 løp hun på det norske laget som vant VM-gull i stafett i ungarske Miskolc. Hun løp ankeretappen og kunne selv løpe Norge inn til gull etter at Betty-Ann Bjerkreim Nilsen og Anne Margrethe Hausken hadde fullført sine etapper.

I VM-sammenheng har hun til sammen ett gull, ni sølv og fire bronse, totalt 14 medaljer. Fra EM har Andersen tre sølvmedaljer å vise til.  

I 2006 ble hun tildelt idrettsstipend fra Buskerud fylkeskommune samtidig som hun ble nominert under kategorien Åpen klasse til Idrettsgallaen 2007.

Medaljer i norske mesterskap

Referanser

Eksterne lenker 
 
 Marianne Andersens personlige hjemmeside
 Andersens statistikk under NM i orientering 
 Profil og intervju hos Kondis.no

Norske orienteringsløpere
Verdensmestere i orientering
Kongepokalvinnere i orientering
Personer fra Drammen kommune
Norgesmestere i orientering
Kjell Olaf Jensen

Kjell Olaf Jensen (født 26. august 1946 i Oslo, død 3. juli 2016) var en norsk magister i litteraturvitenskap, litteraturkritiker, oversetter av skjønn- og faglitteratur fra fransk, tysk, engelsk og skandinavisk, essayist og fra 1997 leder av Norsk PEN. Fra 1985 til 1990 var han formann i Norsk Litteraturkritikerlag, fra 1989 til 1993 var han visepresident i Association Internationale des Critiques Littéraires, og fra 1984 til 1986 og 1988 til 1992 var han styremedlem i Amnesty International Norge.

Jensen ble i 2010 utnevnt til ridder av 1. klasse av St. Olavs Orden «for hans bidrag for det frie ord.» Det ble samtidig sagt at det ved beslutning om tildeling var «lagt vesentlig vekt på Jensens mangeårige arbeid og engasjement for ytringsfriheten.» Jensen mottok Riksmålsprisen for oversettelser i 1984 og ble årets kritiker i 2001.

Som oversetter arbeidet Jensen etter strategien å alltid være tro mot forfatteren. Han mente at oversettelsen skulle «være den samme romanen» og gi en norsk leser den samme opplevelsen som den ville ha gitt leseren av kildeteksten. Samtidig mente han at man ikke skulle gi leseren inntrykket at vedkommende leste en norsk roman.

Referanser 

Norske essayister
Norske litteraturkritikere
Norske oversettere
Riddere av 1. klasse av St. Olavs Orden
Rama Lama das Pönkabteilüng

Rama Lama das Pönkabteilüng er et punkband fra Nord-Trøndelag. De er kjent for obskøne tekster og skildringer fra trøndersk festliv. Bandet består av: UFFAkiller – vokalist, Lieberposhteig – gitar, Iskariot – bass,
Paulzen – trommer. De spilte sommeren 2004 på Storåsfestivalen.

Diskografi 
Achtung! Ich bin ein Fuzzballkampf (1999)
Langpils (2004), 35g Records

Eksterne lenker 
 «Karsk på plate» Anmeldelse av «Langpils» i adressa.no 16. januar 2004.
 Rama Lama das Pönkabteilüng: Langpils Puls.no 14. januar 2004
 Biografi på NRK Urørt
 Hjemmeside
 Myspace

Musikk i Trondheim
Norske punkband
Ostepop

Ostepop er en type puffet snacks laget blant annet av maismel, med et belegg av ost eller ostepulver. Den produseres ved ekstrudering av oppvarmet maisdeig gjennom en dyse som former produktet enten rett, bøyd, krøllete eller som en ball. Eksempler på noen typer ostepop er Cheez Doodles, samt butikkenes egne merkevarer.

Historie
Ostepop ble oppfunnet i USA på 1930-tallet. Det finnes to konkurrerende historier. Ifølge den ene ble den først laget av Edward Wilson og/eller Clarence J. Schwebke fra Flakall Corporation i Beloit i Wisconsin, en produsent av dyremat. De friterte og saltet puffet mais som ble produsert på firmaets maskiner. Senere ble ost tilsatt. Det ble søkt om patent i 1939, og produktet, kalt Korn Kurls, ble kommersialisert i 1946 av Adams Corporation, dannet av en av grunnleggerne av Flakall og hans sønner. Adams Corporation ble senere kjøpt opp av Beatrice Foods.

En annen historie sier at ostepopen ble funnet opp av Elmer Candy Corporation i New Orleans i Louisiana enten før eller i 1936, da salgssjefen for Elmer, Morel M. Elmer, Sr., bestemte seg for å holde en konkurranse i New Orleans for å gi dette vellykkede produktet et navn. Vinnernavnet CheeWees brukes fremdeles i dag av produsenten, Elmer's Fine Foods.

Referanser

Snacks
Ost
Jørgen Reitan

Jørgen Jonsen Reitan (født 5. juni 1871 i Ålen i Sør-Trøndelag, død 14. juli 1944) var en norsk skolemann, nynorskforkjemper og dialektgransker.

Han var utdannet filolog og skrev mange mindre avhandlinger om dialektene i den sydøstre del av Trøndelag og i Herjedalen, om dialekten i hjembygden Ålen, på Tynset og på Røros. Han skrev dessuten om dialekten i Bardu og Målselv, som innflytterne fra området omkring Røros hadde tatt med seg.

Han ble utnevnt til statsstipendiat fra 1917. I 1922 tok han doktorgraden på avhandlingen «Nytrøndsk ordforkortning», der han fremsatte en teori om at den trøndske ordforkortningen var den samme prosess som hadde formet moderne engelsk. Utgangspunktet hans var at bispestolen i Nidaros hadde store interesser i England, og at sambandet over Nordsjøen var godt.

Jørgen Reitan var sønn av lærer, ordfører og stortingsmann Jon Jørgensen Reitan, bror av lokalhistorikeren Anders Reitan og brorsønn av dikter og stortingsmann Anders Jørgensen Reitan.

Utmerkelser 
 H.K.H. Kronprinsens gullmedalje 1903
 Det Kongelige Norske Videnskabers Selskab medlem
 Gunnerusmedaljen 1933

Referanser 

Norske filologer
Statsstipendiater
Gunnerusmedaljen
Medlemmer av Det Kongelige Norske Videnskabers Selskab
Personer fra Holtålen kommune
Nynorskforkjempere
Fødsler i 1871
Dødsfall i 1944
Desperado (band)

Desperado er et hardcoreband (2002–) fra Trondheim.

Aktivitet
Bandet spilte i tidsrommet august 2003 – november 2006 over 200 konserter spredt over hele Europa. I samme tidsrom ga bandet ut 2 hele album og to EPer på sitt eget plateselskap Dead Letter, til god mottagelse blant presse og publikum. 

Bandet spilte på by:Larm i 2006 og 2007, og var å finne på større scener på festivaler som Øyafestivalen og Storåsfestivalen i årene 2005 og 2006. Bandet fikk i 2006 også internasjonal oppmerksomhet utenom pønkmiljøene gjennom en reutgivelse i Storbritannia som høstet lovord i større musikkmagasin som Kerrang! og Rock Sound. 

Desperado har spilt inn, designet og gitt ut alle utgivelser på egenhånd, de booket også alle turneer på egenhånd. 

I januar 2006 laget Lydverket en reportasje om hardcoremiljøet i Trondheim hvor Desperado ble satt i en sentral rolle. 

Høsten 2007 ble bandets andre album Thugs lansert i Storbritannia. Desperado kansellerte i kjølvannet av dette flere utenlandsturneer, men det tok nesten ytterligere ett år før bandet meldte offentlig at de var blitt oppløst. 

I januar 2008 spilte Desperado avskjedskonserter på Garage i Oslo og Blæst i Trondheim, og la ut en nyinnspilling av låta «Damn! we are dead!» fra 2005 tilgjengelig for nedlastning på internett. 20. august 2011 spilte Desperado enda en avskjedkonsert på Blæst med alle de opprinnelige medlemmene.

Medlemmer 
Kurt Sprenger – gitar
Eskild Næss – bass
Thomas Øvrevik – slagverk
Asgeir Engan – gitar
Thomas Ryjord – vokal

Tidligere medlemmer
Evind Vangen – Gitar 2002-2006

Diskografi 
Desperado – Thugs CD (Dead Letter Records #015)
Lanseringsdato: 18. september 2006 (2. september 2007 i Storbritannia)
Desperado – Beauty is the First Victim CD (Stunted Records)
Lanseringsdato: 1. oktober  2006 
Desperado – Low Fidelity Crust Sessions CD/10' (Dead Letter Records #010)
Lanseringsdato: 18. juni 2005
Desperado -Evacuation CD (Dead Letter Records #008)
Lanseringsdato: 3. september 2003
Desperado – S/t CDEP (Dead Letter Records #003)
Lanseringsdato: 26. august 2003

Eksterne lenker 
 
 Bandets egen webside

Norske musikkgrupper
Band etablert i 2002
2002 i Norge
French Open-vinnere (mixed double)

Denne listen viser vinnere av mixed doublemesterskapet i tennisturneringen Tournoi de Roland-Garros (offisielt Championnats Internationaux de France, ofte kalt French Open eller på norsk Det åpne franske mesterskapet) siden 1925, da turneringen ble åpnet for andre enn franske spillere.

French Open-vinnere
Lister over tennisspillere
Frankrike-relaterte lister
MF «Frafjord»

MF «Frafjord» er en bilferje som ble bygd for A/S Hvaler Båt- og Fergeselskap i 1979 som MF «Hvalerfergen III». Fergen er reserverferge for Norled. I april 2015 gikk den i B-rute på fergesambandet Brekstad–Valset i Sør-Trøndelag.

Teknisk informasjon 
Byggeår: 1979
Byggeverft: Tromsø Skipsverft, Tromsø
IMO-nummer: 7728508
Fart: 12 knop
Bilkapasitet: 40 PBE (som «Hvalerfergen III»), 60 PBE (under Rogaland Trafikkselskap) og 60/34 PBE (under Stavangerske)
Passasjerkapasitet: 300 (frem til år 2000) 255 (etter år 2000)

Historie 
1979: Levert fra byggeverftet til A/S Hvaler Båt- og Fergeselskap, Hvaler (kommune). satt inn på sambandet Skipstadsand–Korshavn.
1989: Solgt til Det Stavangerske Dampskibsselskab, Stavanger. Ombygd og fikk hengedekk. Omdøpt til MF «Frafjord» og satt inn på sambandet Lauvik-Oanes-Forsand.
1990: Overført til Rogaland Trafikkselskap A/S, Stavanger
1992: Satt inn på «Finnøysambandet»/«Midtsambandet»
1999: lagt opp som reserveferje.
2003: Overført til Stavangerske AS, Stavanger
2004: Hengedekket nedmontert. Satt inn på sambandet Sand-Ropeid.
2007: Tatt ut av trafikk og lagt opp som reserveferje.
2015: satt inn på sambandet Brekstad-Valset.
2019: Reserveferje, stasjonert i Harstad.
2020: oktober; solgt til Fosen Gjenvinning for opphugging.

Se også 
Flåteliste for Rogaland Trafikkselskap/Stavangerske

Eksterne lenker 
 
 
  Fjordfahren

Norske ferger
Norled-ferger
Tide-skip
Stavangerskes skip
Rogaland Trafikkselskaps skip
DSD-skip
Sjøfart i Rogaland
Skip fra 1979
Skip bygget i Norge
Artikler i sjøfart-prosjektet
MS «Storesund»

MS «Storesund» nå MS «Fergün Express» var en norsk hurtigbåt av westamaran-typen.

Teknisk informasjon 
Byggeår: 1974
Byggeverft: Westermoen Hydrofoil, Mandal
Fart: 25 knop
Passasjerkapasitet: 167
Motor: 2 MTU på 1100 hk hver.

Historie 
1974: sep.: Levert fra Byggeverftet til Haugesund Dampskibsselskab, Haugesund døpt MS «Storesund» og satt inn på ruta mellom Haugesund, Kopervik og Stavanger.
1981: apr.: Solgt til Det Stavangerske Dampskibsselskab, Stavanger og omdøpt MS «Fjordbris» brukt litt her og der.
1990: jan.: overført til Rogaland Trafikkselskap AS, Stavanger og omdøpt MS «Hidle»
1992: Solgt til tyskiske Fergün Shipping, omdøpt MS «Fergün Express» og satt i trafikk mellom Tyrkia og Kypros.
2005: Fortsatt i trafikk

Se også 
Flåteliste for Rogaland Trafikkselskap/Stavangerske

Kilder 
Fjordabåtene, Rutebåter, ferjer og hurtigbåter i Rogaland 1955-2005' av Jone Laugaland, Wigestrand Forlag, 2005

Eksterne lenker 
 

Norske ferger
Sjøfart i Rogaland
Skip fra 1974
DSD-skip
Transport i Tyrkia
Haugesund Dampskibsselskaps skip
Skip bygget i Norge
Artikler i sjøfart-prosjektet
Rune Johansen

For fotballspilleren som tidligere het Rune Johansen, se Rune Berger.

Rune Johansen (født 4. februar 1957) er en norsk bildekunstner, fotograf og forfatter.

Rune Johansen er oppvokst i Bodø. Han har fotografert siden 1976, men hadde frem til 2003 sitt daglige virke som planlegger i Telenor. Johansen debuterte som fotograf på Høstutstillingen i 1990 og har senere vært representert ved en rekke utstillinger nasjonalt og internasjonalt. Hans bilder har vært trykket i flere utgaver av det ledende trendmagasinet Wallpaper, foruten i det norske magasinet Fjords. I 2004 ble Rune Johansen tildelt Statens garantiinntekt for kunstnere. Samme år debuterte han som forfatter med boken Hiv mannskjiten. Han har senere gitt ut flere andre bøker.

Rune Johansen ble tildelt Fotografiprisen, Norges Fotografforbunds hederspris, i 2011. Prisen var på kr 100 000.

Bibliografi 
 Hiv mannskjiten, ISBN 82-7547-158-3 (2004)
 Så lenge det vara, ISBN 978-82-7547-206-7  (2005)
 I Hemsedal, ISBN 978-82-7547-239-5 (2006)
 Da æ var i Amerika, ISBN 978-82-7547-266-1 (2007)
 Norske sjøfolk, ISBN 978-82-7547-354-5 (2009)
 Glade jul, ISBN 978-82-7547-387-3 (2010)

Kilder 
 Rune Johansen, Hiv mannskjiten, ISBN 82-7547-158-3
 Kunstnernes informasjonskontor
 Galleri K

Eksterne lenker 
 Rune Johansens hjemmeside med fotografier
 Dagsavisen Norske sjøfolk
 Dagbladet
 Aftenposten
 Aftenposten Da æ var i amerika
 Foto.no 
 Kunstnernes informasjonskontor om Rune Johansen

Norske fotografer
Personer fra Bodø kommune
Fødsler i 1957
Isobar (metrologi)

Isobar er en termodynamisk tilstandsendring som foregår ved konstant trykk. Innenfor meteorologi er isobarene linjer med likt lufttrykk, og fordelingen av isobarene er tett knyttet opp til vindfeltet. Tette isobarer indikerer kraftig vind. Når isobarene er tegnet inn på et meteorologisk plott er det relativt enkelt å se lavtrykk og høytrykk. 

Innen kjernefysikk blir to nuklider med samme massetall kalt isobarer. For eksempel er bor-12 og karbon-12 isobarer. To varianter av samme grunnstoff med forskjellig atommasse blir derimot kalt isotoper, mens nuklider med samme mengde nøytroner kalles isotoner.

Gasslov 

Ved konstant trykk er det normalt å skrive om tilstandsligningen PV=nRT til

Hvor:
V1 = Volum ved T1, V2 = Volum ved T2 og P(trykk), n(molar) og R(gasskonstant) er konstanter som går mot hverandre i denne sammenhengen og forkortes.

Se også
 Isoflate
 Isoterm prosess
 Isokor prosess

Termodynamikk
Atmosfærisk dynamikk
Dir en grey

Dir en grey er et japansk Heavy Metal-band. Bandet ble stiftet i 1997 og har skiftet stil flere ganger de siste årene, men medlemmene har vært de samme hele tiden. Dir en grey kan derfor relateres til flere sjangre, men alle innenfor rock og metal. 

Dir en greys tekster skrives av vokalisten Kyo og er hovedsakelig på japansk, men inneholder også både engelsk, tysk, russisk og franske fraser. Til tross for de japanske tekstene har Dir en greys musikk blitt kjent langt utenfor Japan, blant annet i USA, Tyskland, Belgia og Frankrike.

Diskografi 
Album:
 Gauze (1999)
 Macabre (2000)
 Kisou (2002)
 Vulgar (2003)
 Withering to death. (2005)
 The Marrow of a Bone (2007)
 Uroboros (2008)
 DUM SPIRO SPERO (2011)
 ARCHE (2014) (Kom ut i desember.)
EP-er:
 Missa (1997)
 Six Ugly (2002)
 The Unraveling (2013)

Medlemmer 
 Kyo – Vokal
 Kaoru – Gitar
 Die – Gitar
 Toshiya – Bass
 Shinya – Trommer

Eksterne lenker   
 
 
 

Japanske rockegrupper
Band etablert i 1997
1997 i Japan
Digg

Digg er et nettsamfunn der brukere kan poste lenker til innhold på Internett. Andre brukere kan da stemme lenkene "opp" eller "ned". Avstemning avgjør lenkenes fremtredende på Digg, der de mest vellykkede lenkene vises på forsiden. I tillegg kan brukerne kommentere på lenkene.

Digg ble startet i november 2004 av amerikanerne Kevin Rose, Owen Byrne, Ron Gorodetzky og Jay Adelson.

Kevin Roses venn David Prager (The Screen Savers, This Week in Tech) ville først kalle siden «Diggnation», men Kevin ønsket et enklere navn. Han valge navnet «Digg», fordi brukerne «dig'er» lenkene så de kommer på forsiden. Siden heter «Digg» istedenfor «Dig» fordi domenenavnet dig.com er registrert av the Walt Disney Company.

Diggnation ble etterhvert tittelen på Kevin Rose og Alex Albrechts ukelige podcast.

Tidslinje 
2004 – Desember: digg.com lanseres.
2005 – Juli: Digg lanseres med nytt design med versjon 2.0.
2005 – Oktober: Digg får $2,8 millioner dollar fra investorer for å støtte voksende popularitet.
2005 – November: digg.com passerer 100 000 registrerte brukere.
2005 – Desember: Digg Spy ble oppdatert og forbedret til Digg Spy v2 med nye funksjoner. Navigasjonslinjen på høyre side fikk også et nytt utseende.
2006 – Februar: Digg ligger nå på Alexas liste over de 500 mest besøkte sidene på internett.
2006 – Mars: Diggskaperne lanserte er nytt kommentarsystem.

Eksterne lenker
 

Nettsteder
Sosial bokmerking
Etableringer i 2004
Cliffs of Moher

Cliffs of Moher eller Moher-klippene (irsk Aillte an Mhothair, "Ruinens klippe") ligger i prestegjeldet Liscannor nær Doolin i Clare i Irland.

Klippene reiser seg 120 m, og høyere, over sjøen ut mot Atlanterhavet på Irlands vestkyst. På en strekning på 8 km øker høyden på klippene til 214 m ved et gammelt tårn, "O'Brien's Tower".

Disse klippene er av de største irske turistattraksjoner og antagelig den mest imponerende utsikten i Irland. På klare dager kan man se til Aranøyene i Galwaybukten lenger nord, og man kan se berg og daler i Connemara enda lenger nord. 

O'Briens tårn er et rundt steintårn nær midten av kanten av klippene . Det ble bygget i 1835 som utsiktstårn for de hundrevis av turister som allerede på den tiden ville oppleve utsikten. Det ble bygget av Sir Cornellius O'Brien som var etterkommer av den irske kongen Brian Boru.

Geologi og dyreliv 
Klippene består for det meste av skifer og sandstein. 

300 millioner år gamle elve- og bekkefar kan sees i de laveste områdene av klippene.

På klippene sees omkring 30 000 fugler av 29 forskjellige arter. Den mest interessant arten er lundefugl som har reder i store kolonier i utilgjengelige områder i klippene, og på den lille "Geitøya". 

Det sees også ravn, hauk, måke, lomvi, storskarv og alpekaie.

Opplevelsen 
Siden klippene er en betydelig turistattraksjon, er det bygget parkeringsplass og et turist- og informasjonssenter som drives av «Shannon Heritage» som også driver O'Brien's Tower.

Langs klippene går en sti på kanten av den høye klippekanten over havet, og inntil private beitemarker.

I 2006 var det utbyggingsarbeider som hindret adgangen langs stien. Fra 2007 ble der et nytt og større turistsenter på stedet. En større del av en høyde bak klippene er fjernet for å gi plass til informasjonssenteret, som så er blitt innjordet slik at det meste ikke er synlig utenfra.

I november 2006 omkom en kvinnelig polsk turist som falt utfor klippene på grunn av vindkast. Selv om det er satt opp sikkerhetsgjerder er det stadig noen som går på utsiden av dem.

Diverse 
I filmen The Princess Bride fra 1987 ble klippene filmet som «Galskapens klipper».

Referanser

Eksterne lenker 
 
 Moher-klippene og området Burren
 The Cliffs of Moher/ Shannon Heritage
 O'Brien's Tower

Clare
Republikken Irlands geografi